Sohag

Sohag (, Sawhāj, uttales «so-haash» med en stemt sj-lyd til slutt) er en by i Egypt, og administrativ provinshovedstad for guvernementet Sohag siden 1960. Før denne tiden var provinshovedstad Girga og navnet på guvernementet var det samme. Det omfattet også guvernementet Esna som nå er guvernementet Qena.Law, Gwillim (1999): Administrative Subdivisions of Countries: A Comprehensive World Reference, 1900 through 1998, Jefferson, NC: McFarland, ISBN 978-0-7864-0729-3, s. 114

Byen ligger på vestbredden av Nilen i det sørlige Egypt, cirka 400 kilometer sør for Kairo. Byen er oppdelt i to distrikter, kismer. I henhold til folketellingen hadde byen en befolkning på 190 132 innbyggere i 2006, beregnet til 241 434 for 2017.«Sawhāj (Sohag)», City Population

 Geografi 
Sohag er lokalisert på vestbredden av Nilen i fruktbart jordbrukslandskap, rundt 6 km sørvest for Akhmim.Richardson, Dan (2003): The Rough Guide to Egypt, ISBN 1-84353-050-3, s. 322–323. To øyer, den ubebodde Karaman-ez-Zahur og den mindre, men bosatte Gazirat ez-Zahur (Ǧazīrat az-Zuhūr, «Blomsterøya»), er en del av det lokale området. Sohag kalles derfor «Nilens brud».

 Historie 
Forhistorien til stedet er i stor grad ukjent. Det er uklart hvor lenge stedet har vært bosatt. En del mumier fra romersk tid er funnet. På slutten av ptolemeerdynastiet ble det bygget et tempel for løvegudinnen Repyt (omdøpt til Athribis av grekerne) av farao Ptolemaios XV Cæsarion. Sør for dette tempelet var det et eldre tempel til Ptolemaios IX Lathyros. En av gravene i nærheten tilhørte brødrene Ibpemeny («den yngre») og Pemehyt fra slutten av 100-tallet f.Kr., og har to framstillinger av dyrekretsen på taket i graven.Talbert, Richard (2000): Barrington Atlas of the Greek and Roman World, ISBN 0-691-03169-X, s. 77.

I koptisk tid var det et samfunn av munker som bodde i det hvite klosteret, som har navn etter fargen på byggematerialet på de ytre veggene som ellers er bygd av rødbrent murstein. Rundt 5 km nord for det hvite klosteret er det røde kloster, som er bygget etter de samme arkitektoniske prinsipper med tykkere vegger ved fundamentet, akkurat som veggene på oldtidens Egyptiske templer.Haag, Michael (2004): ''Egypt. New Holland Publishers, ISBN 1-86011-163-7, s. 222–226. Det røde kloster er dedikert en egyptisk helgen ved navn Pishay. Sohag har i dag tre kristne kirker som ble reist på 1900-tallet, den ene er dedikert jomfru Maria, den andre sankt Georg og den tredje og mindre dedikert erkeengelen Mikael.

Rundt 75 prosent av befolkningen er muslimer og det er således en rekke moskéer i byen, blant annet Sidi Arif-moskéen, bygget på 1300-tallet.

Fram til 1800-tallet var det kun en landsby i området. I 1960 ble distriktshovedstaden til guvernementet Girga overført fra byen Girga til den voksende byen Sohag. Navnet på guvernementet ble også endret, og er nå guvernementet Suhaj.

Den 10. april er nasjonaldag for guvernementet for å feire seieren til den egyptiske nasjonalhæren over franske soldater i slaget ved Johaina i 1799.

 Referanser 

 Eksterne lenker 


Kategori:Byer i Egypt
Kategori:Guvernementet Sohag